ai4bharat/Pralekha huggingface dataset:
பிரதமர் அலுவலகம்
பிரதமரின் தேசிய சிறார் விருது பெற்றவர்களுடன் பிரதமர் கலந்துரையாடல்
தாங்கள் எதிர்கொள்ளும் பல்வேறு சவால்களுக்கு குழந்தைகள், பிரதமரின் வழிகாட்டுதல்களைக் கேட்டறிந்தனர்
மனநலம், ஆராய்ச்சி & புத்தாக்கம், ஆன்மிகம் உள்ளிட்ட துறைகளில் பிரதமரிடம் குழந்தைகள் விரிவாக விவாதித்தனர்
பிரதமர் திரு நரேந்திர மோடி புதுதில்லி, 7, லோக் கல்யாண் மார்கில் உள்ள தமது இல்லத்தில் பிரதமரின் தேசிய சிறார்  விருதுபெற்ற குழந்தைகளுடன் இன்று கலந்துரையாடினார்.
இந்த உரையாடலின் போது, சிறார்களின் சாதனைகள் அடங்கிய புத்தகங்களை வழங்கிய பிரதமர், ஒவ்வொரு விருதாளர்களுடனும், நேரடியாக உரையாடினார். பிரதமர் மனதிறந்து உரையாடியபோது, குழந்தைகள், அவரிடம் பல்வேறு கேள்விகளை எழுப்பினர். குறிப்பாக, பிரதமர் தன்னுடைய சிறு வயது முதல் எதிர்கொண்ட சவால்கள் மற்றும் அதனை முறியடித்த அனுபவங்கள் பற்றி தெரிந்துகொண்டதுடன், பல்வேறு விஷயங்கள் குறித்து பிரதமரின் வழிகாட்டுதல்களையும் கேட்டறிந்தனர்.
சிறு பிரச்சனைகளுக்கு தீர்வு காண்பதில் தொடங்கி, படிப்படியாக தங்களுடைய திறமைகளையும், தன்னம்பிக்கையையும் வளர்த்துக்கொண்டு வாழ்க்கையின் மிகப்பெரிய பிரச்சனைகளைத் தீர்ப்பது குறித்து பிரதமர் ஆலோசனை வழங்கினார். அதனையடுத்து மனநலத்தைப் பேணுதல், சிறுவர்கள் எதிர்கொள்ளும் பிரச்சனைகள், அவற்றை தீர்ப்பதற்கான வழிமுறைகள், பிரச்சனைகளுக்கு தீர்வு காண்பதில் குடும்பத்தினரின் இன்றியமையாத பங்களிப்பு பற்றியும் பிரதமர் விளக்கினார். இது தவிர, செஸ் விளையாடுவதினால் ஏற்படும் நன்மைகள், கலைத் திறமைகளை மேம்படுத்திக்கொள்ளுதல், அறிவியல் மற்றும் புத்தாக்கம், ஆன்மிகம் ஆகியவை குறித்தும் இந்த கலந்துரையாடலின் போது, பிரதமர் எடுத்துரைத்தார்.
புத்தாக்கம், சமூகசேவை, கல்வியியல், விளையாட்டு, கலை மற்றும் கலாச்சாரம், வீரம் ஆகியப் பிரிவுகளில் சிறப்பாக சாதனை படைக்கும் குழந்தைகளுக்கு பிரதமரின் தேசிய சிறார் விருதுகளை மத்திய அரசு ஆண்டுதோறும் வழங்கி கவுரவித்து வருகிறது. விருது பெறும் ஒவ்வொருவருக்கும் பதக்கத்துடன், ரூ. 1 லட்சம் ரொக்கமும், சான்றிதழும் வழங்கப்படும். இந்த ஆண்டு நாடு முழுவதிலும் இருந்து 11 குழந்தைகள் தேர்வு செய்யப்பட்டு விருது வழங்கப்பட்டது. இவர்களில் 11 மாநிலங்கள் மற்றும் யூனியன் பிரதேசங்களைச் சேர்ந்த 5 மாணவர்களும், 6 மாணவிகளும் அடங்குவர்.
சுகாதாரம் மற்றும் குடும்ப நலத்துறை அமைச்சகம்
79 கோடிக்கும் அதிகமான தடுப்பூசிகள் செலுத்தப்பட்டு, முக்கிய மைல்கல்லை இந்தியா எட்டியுள்ளது
கடந்த 24 மணி நேரத்தில் 2.5 கோடிக்கும் அதிகமான கொவிட்-19 தடுப்பூசிகளை செலுத்தியதன் மூலம், இந்தியாவில் இது வரை செலுத்தப்பட்டுள்ள ஒட்டுமொத்த தடுப்பூசி டோஸ்களின் எண்ணிக்கை 79 கோடியை  கடந்துள்ளது.
காலை 7 மணி அளவில் வெளியான தற்காலிக அறிக்கையின் படி, கடந்த 24 மணி நேரத்தில் 2.5 கோடிக்கும் அதிகமான கொவிட்-19 தடுப்பூசிகள் 78,49,738 அமர்வுகளில் செலுத்தப்பட்டுள்ளன.
இதுவரை ஒட்டுமொத்தமாக சுகாதார பணியாளர்களில் 1,03,67,858 பேருக்கு முதல் டோசும், 86,96,165 பேருக்கு இரண்டாவது டோசும், முன்கள பணியாளர்களில் 1,83,43,570 பேருக்கு முதல் டோசும், 1,44,00,387 பேருக்கு இரண்டாவது டோசும், 18-44 வயதுப் பிரிவினரில் 32,12,63,332 பேருக்கு முதல் டோசும், 5,62,22,452 பேருக்கு இரண்டாவது டோசும், 45-59 வயதுப் பிரிவினரில் 14,93,59,311 பேருக்கு முதல் டோசும், 6,77,70,267 பேருக்கு இரண்டாவது டோசும், 60 வயதுக்கு மேற்பட்டவர்களில் 9,61,06,803 பேருக்கு முதல் டோசும், 5,17,57,554 பேருக்கு இரண்டாவது டோசும் என மொத்தம் 79,42,87,699 டோசுகள் வழங்கப்பட்டுள்ளன.
இந்த சிறப்பான சாதனைக்காக நாட்டு மக்களுக்கு வாழ்த்து தெரிவித்துள்ள பிரதமர் திரு நரேந்திர மோடி, “இன்றைய சாதனை அளவிலான தடுப்பூசி எண்ணிக்கைக்காக ஒவ்வொரு இந்தியரும் பெருமையடைவார்கள்,” என்று கூறியுள்ளார்.
மேலும் விவரங்களுக்கு, இந்த ஆங்கில செய்திக்குறிப்பைக் காணவும்:
https://pib.gov.in/PressReleasePage.aspx?PRID=1756012
இந்திய போட்டிகள் ஆணையம்
ஆகாஷ் எஜுகேஷனல் சர்வீசஸ் லிமிடெட்டின் சில பங்குகளை திங்க் & லேர்ன் பிரைவேட் லிமிடெட்  வாங்குவதற்கும், அதன் பின்னர் ஆகாஷ் எஜுகேஷனல் சர்வீசஸ் மற்றும் பைஜு’ஸ்-ன் இணைப்பிற்கும் சிசிஐ ஒப்புதல்
ஆகாஷ் எஜுகேஷனல் சர்வீசஸ் லிமிடெட்டின் சில பங்குகளை திங்க் & லேர்ன் பிரைவேட் லிமிடெட்  வாங்குவதற்கும், அதன் பின்னர் ஆகாஷ் எஜுகேஷனல் சர்வீசஸ் மற்றும் பைஜு’ஸ்-ன் இணைப்பிற்கும் இந்திய போட்டியியல் ஆணையகம்  ஒப்புதல் அளித்துள்ளது.
போட்டியியல் சட்டம், 2002-இன் 31-ஆம் பிரிவின் படி இந்த ஒப்புதல் இன்று அளிக்கப்பட்டுள்ளது. இதன் மூலம் ஆகாஷ் எஜுகேஷனல் சர்வீசஸ் மற்றும் பைஜு’ஸ் நிறுவனங்கள் இணைக்கப்பட்டு, பைஜு’ஸ் தொடர்ந்து செயல்படும். அதாவது, ஆகாஷ் எஜுகேஷனல் சர்வீசஸ்-ன் மொத்த கட்டுப்பாட்டையும் பைஜு’ஸ் எடுத்து கொள்ளும்.
இந்தியாவில் நிறுவப்பட்ட தனியார் நிறுவனமான பைஜு’ஸ், இணையவழி கல்வி சேவைகளை நேரடியாகவும், அதன் துணை நிறுவனங்கள் மூலமாகவும் வழங்குகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1725363
வணிகம் மற்றும் தொழில்துறை அமைச்சகம்
2020-21 ஆம் ஆண்டில் இந்தியாவின் கடல்சார் பொருட்களின் ஏற்றுமதி: 11,49,341 மெட்ரிக் டன்
கொவிட் பெருந்தொற்று மற்றும் வெளிநாட்டு சந்தைகளின் மந்த நிலையால் இந்திய கடல் உணவுத் துறையின் ஏற்றுமதி சரிவை சந்தித்துள்ளது. நிதி ஆண்டு 2020-21-இல் ரூ. 43,717.26 கோடி மதிப்பில் 11,49,341 மெட்ரிக் டன் கடல்சார் பொருட்கள் ஏற்றுமதி செய்யப்பட்டன. இது கடந்த ஆண்டின் அளவை விட 10.88% குறைவாகும்.
அமெரிக்கா, சீனா மற்றும் ஐக்கிய ஐரோப்பிய நாடுகளுக்கு பெரும்பாலான பொருட்கள் ஏற்றுமதி செய்யப்பட்டன. ஏற்றுமதி செய்யப்பட்ட பொருட்களில் உறைந்த இறால் மிக அதிக அளவிலும், அதைத்தொடர்ந்து உறைந்த மீனும் அதிகமாக ஏற்றுமதி செய்யப்பட்டன.
கடந்த 2019-20 ஆம் ஆண்டில் ரூ. 46,662.85 கோடி மதிப்பில் 12,89,651 மெட்ரிக் டன் கடல் உணவை இந்தியா ஏற்றுமதி செய்து, 2020-21 ஆம் ஆண்டில் ரூபாயின் மதிப்பில் 6.31 சதவீதமும், டாலரின் மதிப்பில் 10.81 சதவீதமும் வீழ்ச்சி அடைந்தது.
“பெருந்தொற்றின் காரணமாக ஆண்டின் முதல் பாதியில் கடல் உணவுகளின் ஏற்றுமதி பெரிதும் பாதிப்படைந்தது, எனினும் 2020-21 ஆம் வருடத்தின் இறுதி காலாண்டில் மீட்சியடைந்தது. மேலும் இந்த நிதி ஆண்டில் டாலர் மதிப்பில் 67.99%மும், எண்ணிக்கையின் அடிப்படையில் 46.45 சதவீதமும் ஏற்றுமதி செய்து, 2019-20 ஆம் ஆண்டைவிட முறையே 4.41 சதவீதம் மற்றும் 2.48 சதவீதம் அதிகரித்து மீன் வளர்ப்புத் துறை சிறப்பான பங்களிப்பை வழங்கியது”, என்று கடல்சார் பொருட்கள் ஏற்றுமதி மேம்பாட்டு ஆணையகத்தின் தலைவர் திரு கே எஸ் ஸ்ரீநிவாஸ் கூறினார்.
உறைந்த இறால், எண்ணிக்கையில் 51.36 சதவீதமும், மொத்த டாலரின் வருவாயில் 74.31 சதவீதமும் பங்கு வகித்தது. அமெரிக்கா , அதைத்தொடர்ந்து சீனா , ஐக்கிய ஐரோப்பா , ஜப்பான் , தென் கிழக்கு ஆசியா  மற்றும் மத்திய கிழக்கு நாடுகள்  ஆகிய நாடுகளுக்கு ஏற்றுமதி செய்யப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1724011
பாதுகாப்பு அமைச்சகம்
நாளை நடைபெறவுள்ள 7-வது முன்னாள் ஆயுதப்படை வீரர்கள் தின கொண்டாட்ட நிகழ்வுகளில் பாதுகாப்பு அமைச்சர் திரு ராஜ்நாத் சிங் தலைமையேற்பு
டேராடூனில் உள்ள ஜஸ்வந்த் ராணுவ மைதானத்தில் நடைபெறவுள்ள 7-வது முன்னாள் ஆயுதப்படை வீரர்கள் தினப் பேரணியில், பாதுகாப்பு அமைச்சர் திரு ராஜ்நாத் சிங் நாளை  கலந்து கொண்டு உரையாற்றுகிறார். நமது ஆயுதப்படை முன்னாள் வீரர்களின் மிக உயர்ந்த தியாகத்தையும் தன்னிகரற்ற சேவையையும் போற்றும் விதமாக இந்த நிகழ்ச்சி அமைய உள்ளது. மேலும், இந்த நிகழ்ச்சியில் முன்னாள் ராணுவ வீரர்களுக்கு பாராட்டுக்கள் தெரிவிக்கப்பட்டு பதக்கம் மற்றும் சான்றிதழ்கள் வழங்கப்படும். முன்னாள் ராணுவ தலைமை தளபதி ஃபீல்டு மார்ஷல் கே எம் கரீயப்பா, 1953ஆம் ஆண்டு ஜனவரி 14ம் தேதி பணியிலிருந்து ஓய்வு பெற்றார். அவருக்கு புகழ் சேர்க்கும் வகையில், கடந்த 2016-ஆம் ஆண்டு ஜனவரி 14ம் தேதி முதல் முன்னாள் ஆயுதப்படை வீரர்கள் தினம் கொண்டாடப்பட்டது. இதனைத் தொடர்ந்து ஒவ்வொரு ஆண்டும் நமது ஆயுதப்படை வீரர்களைப் பாராட்டும் விதமாக முன்னாள் ஆயுதப்படை வீரர்கள் தினம் கொண்டாடப்படுகிறது.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
தமிழ்நாட்டிற்கு நிதியுதவி
நாட்டின் மீன்பிடி மற்றும் மீன் வளர்ப்பு தொழிலின் நீடித்த வளர்ச்சிக்காக மத்திய மீன்வளம் மற்றும் கால்நடை பராமரிப்புத்துறை அமைச்சகம் பல்வேறு திட்டங்களை அமல்படுத்தி வருகிறது. அதன்படி தமிழ்நாட்டில் கன்னியாகுமரி மாவட்டம் குளச்சல், தேங்காய்பட்டினம், நாகப்பட்டினம் மாவட்டம் பூம்புகார், ராமநாதபுரம் மாவட்டம் மூக்கையூர் ஆகிய இடங்களில் மீன்பிடி துறைமுகம் அமைப்பதற்கு மத்திய அரசு ஒப்புதல் அளித்துள்ளது. கன்னியாகுமரி மாவட்டத்தில் உள்ள சின்னமுட்டம் மீன்பிடித்துறைமுகத்தை விரிவாக்கம் செய்வதற்கும், ராமநாதபுரம் மாவட்டம் குந்துக்கல்லில் மீன்பிடி இறங்குதளம் அமைப்பதற்கும் மத்திய அரசின் நிதியுதவியுடன் ஒப்புதல் அளிக்கப்பட்டுள்ளது. இதற்கான மதிப்பீடு செய்யப்பட்ட தொகையான 65,930.35 கோடி ரூபாயில் 65,772.10 கோடி ரூபாய் அளிக்கப்பட்டுள்ளது. இதில் 65,291.99 கோடி ரூபாய் பயன்படுத்தப்பட்டுள்ளது. அனைத்துப் பணிகளும் நிறைவு செய்யப்பட்டுள்ளன.
மேலும் விவரங்களுக்கு இதன் ஆங்கில செய்திக் குறிப்பை காணலாம் https://pib.gov.in/PressReleasePage.aspx?PRID=1810965
நிதி அமைச்சகம்
அனைவருக்கும் தரமானக் கல்விக் கிடைப்பதை உறுதி செய்ய அரசு உறுதிபூண்டுள்ளது
ஐ நா-வின் நீடித்த வளர்ச்சிக்கான இலக்கு -ன் கீழ் 4-வது இலக்காகப் பட்டியலிடப்பட்டுள்ள கல்வியின் தரம் 2030-ம் ஆண்டிற்குள் "உள்ளடக்கிய மற்றும் சம அளவிலான தரமானக் கல்வியை உறுதிசெய்து, வாழ்நாள் முழுவதும் கற்றல் வாய்ப்புகளை அனைவருக்கும் வழங்குவதை" நோக்கமாகக் கொண்டுள்ளது என்று பொருளாதார ஆய்வறிக்கையில் தெரிவிக்கப்பட்டுள்ளது. இந்தச் சூழலில் தான் தேசியக் கல்விக் கொள்கை-2020, 21 ஆம் நூற்றாண்டின் முதலாவது கல்விக் கொள்கையாக வகுக்கப்பட்டது, இது நாட்டின் முன்னேற்றம் அடைந்து வரும் பல்வேறு வளர்ச்சிக்கான தேவைகளை நிவர்த்தி செய்வதை நோக்கமாகக் கொண்டது. கல்விக்கான கட்டமைப்பின் அனைத்து அம்சங்களையும் திருத்துவதற்கும் மறுசீரமைப்பதற்கும் இந்தக் கொள்கை வழங்கப்பட்டுள்ளது. மத்திய நிதி மற்றும் பெருநிறுவனங்கள் விவகாரத்துறை அமைச்சர் திருமதி நிர்மலா சீதாராமன் 2022-23-ம் ஆண்டிற்கான பொருளாதார ஆய்வறிக்கையை இன்று நாடாளுமன்றத்தில் தாக்கல் செய்தார்.
பல்கலைக் கழக மானியக்குழு, பனாரஸ் இந்து பல்கலைக்கழகத்துடன் இணைந்து கல்வி அமைச்சகத்தின் சார்பில் 2022-ம் ஆண்டு ஜூலை ஏழு முதல் ஒன்பதாம் தேதி வரை வாரணாசியில் ஏற்பாடு செய்யப்பட்ட மூன்று நாள் அகில பாரதிய சிக்ஷா சமாகம் குறித்தும் இந்த ஆய்வறிக்கையில் குறிப்பிடப்பட்டுள்ளது. இந்த நிகழ்வில் 300-க்கும் மேற்பட்ட பொது மற்றும் தனியார் பல்கலைக்கழகங்களின் துணைவேந்தர்கள், இயக்குநர்கள், கல்வியாளர்கள், கொள்கை வகுப்பாளர்கள் மற்றும் தொழில்துறை பிரதிநிதிகள் ஆகியோர் பங்கேற்றனர். இவர்கள் இணைந்து புதிய கல்விக் கொள்கை - 2020-ஐ கடந்த இரண்டு ஆண்டுகளில் வெற்றிகரமாக வகுத்த பிறகு நாடு முழுவதும் எவ்வாறு இதனை செயல்படுத்துவது என்பது குறித்து ஆலோசிக்கப்பட்டது. சிந்தனையைத் தூண்டும் விவாதங்களுக்கு இந்த உச்சிமாநாடு ஒரு தளத்தை வழங்கியது, இது திட்டத்தை செயல்படுத்துவதற்கான வரைபடம் மற்றும் உத்திகளை வெளிப்படுத்தவும், அறிவுசார் பரிமாற்றத்தை வளர்க்கவும், இடைநிலை விவாதங்கள் மூலம் வலைதள அமைப்புக்களை உருவாக்கவும், கல்வி நிறுவனங்கள் எதிர்கொள்ளும் சவால்கள் மற்றும் தீர்வுகளை வெளிப்படுத்தவும் உதவியது
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1894915
உள்துறை அமைச்சகம்
சைபர் பண மோசடிகள் குறித்து புகார் செய்வதற்கான உள்துறை அமைச்சகத்தின் தேசிய உதவி எண் 155260 தொடக்கம்
பாதுகாப்பான டிஜிட்டல் பண பரிவர்த்தனை சூழலியலை உருவாக்குவதற்கான பிரதமர் திரு நரேந்திர மோடி தலைமையிலான அரசின் உறுதியை நிலைநாட்டும் விதமாக, சைபர் குற்றங்களின் காரணமாக ஏற்படும் நிதி இழப்பு குறித்து புகார் தெரிவிப்பதற்கான தேசிய உதவி எண் 155260-வை மத்திய உள்துறை அமைச்சர் திரு அமித் ஷா தலைமையிலான உள்துறை அமைச்சகம் தொடங்கியுள்ளது.
தாங்கள் கஷ்டப்பட்டு சம்பாதித்த பணத்தை ஆன்லைன் மோசடிகள் மூலம் இழந்தவர்கள் புகாரளிப்பதற்கான வசதியை இந்த தேசிய உதவி எண் வழங்குகிறது.
2021 ஏப்ரல் 1 அன்று சோதனை முறையில் தொடங்கப்பட்ட இந்த உதவி எண் வசதியை, ரிசர்வ் வங்கி, அனைத்து முக்கிய வங்கிகள், கட்டண வங்கிகள், வாலெட்டுகள் மற்றும் ஆன்லைன் வணிகர்களின் பேராதரவுடன் உள்துறை அமைச்சகத்தின் கீழ் இயங்கும் இந்திய சைபர் குற்றங்கள் ஒருங்கிணைப்பு மையம் பயன்பாட்டுக்கு கொண்டு வந்துள்ளது.
155260 உதவி எண் தொடங்கப்பட்ட இரண்டு மாதங்களில் ரூ 1.85 கோடி மதிப்புடைய மோசடி செய்யப்பட்ட பணம் , மோசடி பேர்வழிகளின் கைகளை சென்றடைவதற்கு முன் மீட்கப்பட்டது.
கீழ்காணும் விதத்தில் இந்த உதவி எண்ணும் அது தொடர்பான தளமும் செயல்படுகிறது:
அ. தொடர்புடைய மாநில காவல்துறையால் இயக்கப்படும் 155260 உதவி எண்ணை சைபர் மோசடியால் பாதிக்கப்பட்டோர் தொடர்பு கொள்ளலாம்.
ஆ. அழைத்தவரின் பரிவர்த்தனை தகவல்கள் மற்றும் அடிப்படை தனிப்பட்ட தகவல்களை குறித்து கொள்ளும் காவல் செயல்பாட்டாளர், குடிமக்கள் நிதி சைபர் மோசடி தகவல் மற்றும் மேலாண்மை அமைப்பில் டிக்கெட் முறையில் அதை பதிவு செய்வார்.
இ. தொடர்புடைய வங்கிகள், வாலெட்டுகள், வர்த்தகர்கள் உள்ளிட்டோருக்கு அந்த டிக்கெட் சென்றடையும்.
ஈ. ஒப்புகை எண்ணோடு குறுந்தகவல் ஒன்று பாதிக்கப்பட்ட நபருக்கு அனுப்பப்படும். அதை கொண்டு, தேசிய சைபர் குற்றங்கள் தகவல் தளத்தில்  24 மணி நேரத்தில் மோசடி குறித்த முழு தகவல்களை பதிவு செய்ய வேண்டும்.
உ. தன்னுடைய தகவல் தளத்தில் டிக்கெட்டை காணும் வங்கி, உட்புற அமைப்புகளில் விவரங்களை சரி பார்க்கும்.
ஊ. மோசடி செய்யப்பட்ட பணம் வங்கியில் இன்னும் இருக்கும் பட்சத்தில், அதை மோசடிதாரர் எடுக்க முடியாத படி வங்கி செய்யும். பணம் மற்றொரு வங்கிக்கு சென்றிருந்தால், அந்த வங்கிக்கு டிக்கெட் அனுப்பப்படும். மோசடிதாரரின் கைகளுக்கு பணம் சென்றடைவது தடுக்கப்படும் வரை இந்த நடவடிக்கை தொடரும்.
அனைத்து முக்கிய பொதுத்துறை மற்றும் தனியார் வங்கிகள் தற்போது இந்த தளத்தில் உள்ளன. பாரத ஸ்டேட் வங்கி, பஞ்சாப் தேசிய வங்கி, பேங்க் ஆஃப் பரோடா, பேங்க் ஆஃப் இந்தியா, யூனியன் வங்கி, இண்டஸ் இந்த், எச் எஃப் டி சி வங்கி, ஐசிஐசிஐ வங்கி, ஆக்சிஸ், யெஸ் மற்றும் கோடக் மகிந்திரா உள்ளிட்ட வங்கிகள் இதில் அடங்கும். பேடிஎம், போன்பே, மொபிகிவிக், பிளிப்கார்ட் மற்றும் அமேசான் உள்ளிட்ட முக்கிய வாலெட்டுகள் மற்றும் வணிகர்களும் இதில் இணைந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1727990
-----
(Visitor Counter : 1434
எஃகுத்துறை அமைச்சகம்
இந்தி சலாஹ்கர் சமிதியின் கூட்டத்தை காங்டாக்கில் எஃகு அமைச்சகம் நடத்தியது
தயக்கமின்றி இந்தியில் பேசி பணியாற்ற வேண்டும் என்பதில் பிரதமரை நாம் அனைவரும் பின்பற்ற வேண்டும் மத்திய எஃகுத் துறை அமைச்சர் திரு ராம் சந்திர பிரசாத் சிங் கூறினார்.
சிக்கிம் தலைநகர் காங்க்டாக்கில் வெள்ளிக்கிழமை நடைபெற்ற எஃகு அமைச்சகத்தின் ஹிந்தி சலாஹகர் சமிதி கூட்டத்திற்குத் தலைமை தாங்கிய திரு சிங், இந்தியாவில் அதிக தனிநபர் வருமானம் மற்றும் நூறு சதவீத இயற்கை விவசாயத்தை எட்டிய முதல் மாநிலமாக உருவானதற்காக சிக்கிமையும் அதன் மக்களையும் பாராட்டினார்.
“மொழிகள் மக்களை இணைக்கின்றன, அவை வலுக்கட்டாயமாக திணிக்கப்பட்டாலொழிய அவர்களை அது ஒருபோதும் பிரிக்காது”, என்பதைச் சுட்டிக்காட்டிய அமைச்சர், தாய்மொழிக்காகவும், அலுவல் மொழியான இந்திக்காகவும் நாம் அனைவரும் இடைவிடாது உழைக்க வேண்டும் என்றார்.
கூட்டத்தில் உரையாற்றிய இணை அமைச்சர் திரு ஃபக்கன் சிங் குலாஸ்தே, அமைச்சகமும் அதன் அனைத்து பொதுத்துறை நிறுவனங்களும் இந்தி பயன்பாடு குறித்த கூட்டத்தில் பங்கேற்றவர்களின் மதிப்புமிக்க பரிந்துரைகளை செயல்படுத்த பணியாற்றும் என்று உறுதியளித்தார்.
பல்வேறு பொதுத்துறை நிறுவனங்களின் பிரதிநிதிகளுக்கு ராஜ் பாஷா நிஷ்தா சம்மான் விருதுகளை அமைச்சர் திரு சிங் வழங்கினார். எஃகு அமைச்சகத்தின் பொதுத்துறை நிறுவனங்களால் இந்தியில் வெளியிடப்பட்ட இதழ்களின் சிறப்புப் பதிப்புகளையும் அவரும் இணை அமைச்சர் திரு குலாஸ்தேயும் வெளியிட்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1825318
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 130 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 130 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 22.70 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1773635
பிரதமர் அலுவலகம்
இந்தியாவின் முதல் தனியார் செலுத்து வாகனமான விக்ரம்-எஸ் வெற்றிகரமாக விண்ணில் செலுத்தப்பட்டதற்கு இஸ்ரோ மற்றும் இன்-ஸ்பேஸ் அமைப்புகளுக்கு பிரதமர் பாராட்டு
இந்தியாவின் முதலாவது செலுத்து வாகனமான விக்ரம்-எஸ் வெற்றிகரமாக விண்ணில் செலுத்தப்பட்டதற்காக இந்திய விண்வெளி ஆய்வு நிறுவனமான இஸ்ரோ மற்றும் இந்திய தேசிய விண்வெளி ஊக்குவிப்பு மற்றும் அங்கீகார மையமான இன்-ஸ்பேஸ் ஆகிய அமைப்புகளுக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
இதுதொடர்பாக அவர் வெளியிட்டுள்ள ட்விட்டர் பதிவில் கூறியிருப்பதாவது,
“ஸ்கைரூட் ஏரோஸ்பேஸ் நிறுவனத்தால் வடிவமைக்கப்பட்ட விக்ரம்-எஸ் செலுத்து வாகனம் ஸ்ரீஹரிகோட்டாவிலிருந்து செலுத்தப்பட்டிருப்பது இந்தியாவுக்கு வரலாற்று சிறப்பு மிக்க தருணமாகும். இது இந்தியாவின் தனியார் விண்வெளி துறை பயணத்தில் முக்கிய மைல்கல் ஆகும். இந்த சாதனையை படைத்துள்ள இஸ்ரோ மற்றும் இன்-ஸ்பேஸ் அமைப்புகளுக்கு வாழ்த்துகள்”.
“2020-ஆம் ஆண்டு ஜூன் மாதம் விண்வெளித் துறையில் மேற்கொள்ளப்பட்ட சீர்திருத்தங்களை முழுமையாக பயன்படுத்தி கொண்ட நமது இளைஞர்களின் மகத்தான திறமைக்கு இந்த சாதனை சான்றாக திகழ்கிறது”.
பாதுகாப்பு அமைச்சகம்
இந்திய-இலங்கை கூட்டு ராணுவ பயிற்சியான 'மித்ர சக்தி' அம்பாறையில் நிறைவடைந்தது
இந்திய மற்றும் இலங்கை ராணுவங்களுக்கிடையேயான கூட்டு பயிற்சியின் 8-வது பதிப்பான மித்ர சக்தி 2021 அக்டோபர் 4 முதல் 16 வரை நடைப்பெற்று அம்பாறை போர் பயிற்சி பள்ளியில் இன்று நிறைவடைந்தது.
தாக்குதல் மற்றும் பயங்கரவாத எதிர்ப்பு நடவடிக்கைகளின் அடிப்படையிலான மித்ர சக்தி, இலங்கை ராணுவத்தால் மேற்கொள்ளப்படும் மிகப்பெரிய இருதரப்பு பயிற்சியாகும். இந்தியா மற்றும் இலங்கையின் வளர்ந்து வரும் பாதுகாப்புக் கூட்டின் முக்கியப் பகுதியாக இது விளங்குகிறது. கடந்த 14 நாட்களாக நடைபெற்ற கூட்டு பயிற்சிகளின் போது, இரண்டு குழுக்களும் மிகுந்த உற்சாகத்தையும் தொழில் திறனையும் வெளிப்படுத்தின.
பயிற்சியின் நிறைவு நிகழ்ச்சியை இந்திய ராணுவ தளபதி ஜெனரல் எம் எம் நரவனே மற்றும் இலங்கை ராணுவ தளபதி ஜெனரல் ஷவேந்திர சில்வா பார்வையிட்டனர்.
ஆயுதப் படைகளுக்கிடையேயான ஒருங்கிணைப்பு மற்றும் கூட்டு-செயல்பாட்டை ஊக்குவிப்பதைத் தவிர, இரு நாடுகளுக்கிடையேயான உறவை வலுப்படுத்தவும் மித்ர சக்தி உதவியது. பயிற்சியின் நிறைவில் இதில் பங்கேற்ற குழுக்கள் மிகுந்த திருப்தியை வெளிப்படுத்தின.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1764345
(Visitor Counter : 198
பாதுகாப்பு அமைச்சகம்
நாவிகா சாகர் பரிக்கிரமா – தாரணி கப்பல் லைட்டெல்டன் துறைமுகத்தைச் சென்றடைந்தது
தற்போது உலகைச்சுற்றி பயணித்துக் கொண்டிருக்கும் ஐ.என்.எஸ்.வி. – தாரணி கப்பல் தற்போது நியூசிலாந்து நாட்டின் லைட்டெல்டன் துறைமுகத்திற்கு சென்றடைந்துள்ளது. அனைத்து மகளிர் குழுவுடன் உலகைச் சுற்றி வரும் முதல் இந்திய கப்பல் இதுதான். லெப்டினன்ட் கமாண்டர் வர்திகா ஜோஷி தலைமையிலான இந்தக் குழுவில் லெப்டினென்ட் கமாண்டர்கள் பிரதிபா ஜம்வால், பி. சுவாதி மற்றும் லெப்டினென்ட்கள் எஸ் விஜய தேவி, பி. ஐஸ்வர்யா மற்றும் பாயல் குப்தா ஆகியோர் உறுப்பினர்களாகப் பணியாற்றிவருகின்றனர்.
மத்திய பாதுகாப்புத் துறை அமைச்சர் திருமதி. நிர்மலா சீதாராமன் செப்டம்பர் 10, 2017 அன்று கொடி அசைத்து துவக்கி வைத்த இந்த 56-அடி படகுக் கப்பல் இந்தியாவில் தயாரிக்கப்பட்டது என்பது குறிப்பிடத் தக்கது.
பெண்களுக்கு அதிகாரம் அளித்தலுக்கான தேசியக் கொள்கைக்கு இணங்க ஏற்பாடு செய்யப்பட்டதால் இந்த பயணத்திற்கு “நாவிகா சாகர் பரிக்கிரமா” என்று பெயர் சூட்டப்பட்டுள்ளது. மேலும், இந்த பயணம் பெண்களின் சக்தியை எடுத்து காட்டி இந்திய பெண்கள் சவாலான சூழ்நிலைகளையும் எதிர்கொள்ள வல்லவர்கள் என்பதை உலகிற்கு காட்டும்.
உலகச் சுற்றுபயணத்தை முடித்துக் கொண்டு இந்தக் கப்பல் 2018 ஏப்ரலில் கோவாவிற்குத் திரும்பும். தற்போது லைட்டெல்டன் துறைமுகத்தில் உள்ள இந்த கப்பல் டிசம்பர் 12, 2017 அன்று அங்கிருந்து புறப்படும் என்று எதிர்பார்க்கபடுகிறது.
ரெயில்வே அமைச்சகம்
ரயில்வே பாதுகாப்புப் படை / ரயில்வே பாதுகாப்புச் சிறப்புப்படைகளில் காலியாக உள்ள 9739 பணியிடங்களுக்கு ரயில்வே துறை ஆன்லைன் மூலம் விண்ணப்பங்களை வரவேற்கிறது
ரயில்வே பாதுகாப்புப் படை / ரயில்வே பாதுகாப்புச் சிறப்புப்படைகளில் காலியாக உள்ள 8619 கான்ஸ்டபிள் பணியிடங்கள்  மற்றும் 1120 சப்இன்ஸ்பெக்டா்  பணியிடங்களுக்கு, தகுதியான விண்ணப்பதாரா்களிடமிருந்து ஆன்லைன் மூலம் விண்ணப்பங்கள் வரவேற்கப்படுகிறது.
விண்ணப்பதாரர்கள், 2018 மே 19-25 தேதியிட்ட எம்பிளாய்மென்ட் நியூஸ் அல்லது ரயில்வே துறையின் கீழ்கண்ட வலைதளங்களை காணுமாறு கேட்டுக்கொள்ளப்படுகின்றனா்: சரியான விவரங்களுக்கு  காணவும்.
சுகாதாரம் மற்றும் குடும்ப நலத்துறை அமைச்சகம்
சர்வதேச சமூகத்திலிருந்து பெறப்பட்டுள்ள கொவிட் நிவாரண உபகரணங்களின் அண்மைத் தகவல்கள்
கொவிட் தொற்றின் பாதிப்பு பெரும் மடங்கு நாட்டில் உயர்ந்திருப்பதால் கடந்த ஏப்ரல் 27-ஆம் தேதி முதல் பல்வேறு நாடுகளும், அமைப்புகளும் நிவாரண மருத்துவ உபகரணங்கள் மற்றும் கருவிகளை வழங்கி வருகின்றன.
இந்த நிவாரணப் பொருட்களை மாநிலங்களுக்கும் யூனியன் பிரதேசங்களுக்கும் விரைந்து விநியோகிக்கும் பணியில் “அரசின் முழுமையான” அணுகுமுறையுடன் பல்வேறு அமைச்சகங்களும் துறைகளும் மும்முரமாக ஈடுபட்டு வருகின்றன.
2021 ஏப்ரல் 27 முதல் மே 9 வரை பல்வேறு நாடுகள் மற்றும் அமைப்புகள் இணைந்து 8900 பிராணவாயு செறிவூட்டிகள், 5043 பிராணவாயு சிலிண்டர்கள், 18 பிராணவாயு உற்பத்திக் கருவிகள், 5698 செயற்கை சுவாசக் கருவிகள், சுமார் 3.4 லட்சம் ரெமிடெசிவிர் குப்பிகள் ஆகியவை அனுப்பப்பட்டுள்ளன.
2021 மே 9 அன்று அமெரிக்க இந்திய கூட்டு மன்றம், இங்கிலாந்து, தென் கொரியா ஆகிய நாடுகளிலிருந்து பெறப்பட்ட முக்கிய பொருட்கள்:
• செயற்கை சுவாசக் கருவிகள் 
• பிராணவாயு செறிவூட்டிகள் 
• ஆக்சிமீட்டர் 
• சிலிண்டர் 
பல்வேறு நாடுகள் மற்றும் அமைப்புகளிடமிருந்து வழங்கப்படும் பொருட்கள் மாநிலங்களுக்கும் யூனியன் பிரதேசங்களுக்கும் துரிதகதியில் அனுப்பி வைக்கப்படுகின்றன. இதற்காக பிரத்தியேக ஒருங்கிணைப்பு மையம் ஒன்றை மத்திய சுகாதார அமைச்சகம் உருவாகியிருப்பது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1717439
-----
(Visitor Counter : 165
அறிவியல் மற்றும் தொழில்நுட்பத்துறை
அனைத்து அறிவியல் அமைச்சகங்களும், துறைகளும் மே 11 அன்று தேசிய தொழில் நுட்ப தினத்தை கூட்டாக கடைப்பிடிப்பதற்கான உயர்நிலை கூட்டுக்கூட்டத்திற்கு மத்திய அமைச்சர் டாக்டர் ஜிதேந்திர சிங் தலைமை தாங்கினார்
அனைத்து அறிவியல் அமைச்சகங்களும், துறைகளும் மே 11 அன்று தேசிய தொழில் நுட்ப தினத்தை இந்த ஆண்டு கூட்டாக கடைப்பிடிக்கின்றன என்று மத்திய அறிவியல், தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு, ஓய்வூதியங்கள், அணுசக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் தெரிவித்தார். இதற்கான ஏற்பாடுகள் பற்றி இன்று நடைபெற்ற கூட்டத்தில் அவர் ஆய்வு செய்தார். இந்த கூட்டத்தில் அறிவியல், தொழில்நுட்பம், உயிரி தொழில்நுட்பம், சிஎஸ்ஐஆர், புவி அறிவியல், அணுசக்தி மற்றும் விண்வெளித்துறை உள்ளிட்ட அறிவியல் அமைச்சகங்கள் மற்றும் துறைகளைச் சேர்ந்தவர்கள் கலந்துகொண்டனர்.
இந்த ஆண்டு தேசிய தொழில்நுட்ப தினத்திற்கு “அடல் டிங்கரிங் ஆய்வுக் கூடங்கள்” என்பது மையப்பொருளாக இருக்கும் என்றும் அவர் கூறினார். தொழில்நுட்ப வல்லுனர்கள், ஆய்வாளர்கள், தொழில்நுட்ப துறைச்சார்ந்த பொறியாளர்கள் ஆகியோரின் சாதனைகளை எடுத்துரைப்பதாக தேசிய தொழில்நுட்ப தினம் கொண்டாடப்படும் என்று அமைச்சர் தெரிவித்தார். வளர்ச்சியை இயக்குவதில் விஞ்ஞானிகள் மற்றும் பொறியாளர்களின் முயற்சியை அங்கீகரிக்கும் தருணமாக தேசிய அறிவியல் தினம் விளங்குகிறது என்று அவர் குறிப்பிட்டார்.
கடந்த 9 ஆண்டுகளில் தொழில்நுட்பங்கள் வெகுவாக வளர்ச்சியடைந்துள்ளன என்று கூறிய அமைச்சர், இதற்கு பிரதமர் நரேந்திர மோடியால் தலைமை தாங்கப்படும் அரசு மேற்கொள்ளும் சிறப்புமிக்க சீர்திருத்தங்களே காரணம் என்று கூறினார்.
தேசிய தொழில்நுட்ப தினத்தில் வழங்கப்படும் விருதுகள் பற்றியும், அறிவியல் ஊடக தகவல் பிரிவு உருவாக்குவதில் தற்போதைய நிலைப்பற்றியும், அறிவியல் ஆய்வு திட்டங்களுக்கு தொழில்நுட்ப ஊழியர்கள் நியமனத்துக்கான வயது வரம்பு தளர்வு பற்றியும் விவாதிக்கப்பட்டதாக டாக்டர் ஜிதேந்திர சிங் கூறினார்.
இன்றைய கூட்டத்தில் மத்திய அரசின் அறிவியல் முதன்மை ஆலோசகர், பேராசிரியர் அஜய் குமார் சூத், அறிவியல், தொழில்நுட்பம், உயிரி தொழில்நுட்பம், சிஎஸ்ஐஆர், புவி அறிவியல், அணுசக்தி மற்றும் விண்வெளித்துறை உள்ளிட்ட அறிவியல் அமைச்சகங்கள் மற்றும் துறைகளின் செயலாளர்கள் கலந்துகொண்டனர்.
பாதுகாப்பு அமைச்சகம்
முன்னாள் படைவீரர்கள் நலன்
நாட்டில் முன்னாள் படைவீரர்கள் / அவர்களின் மனைவியர் மற்றும் அவர்களைச் சார்ந்தவர்களுக்கு பல்வேறு நலத்திட்டங்கள் மற்றும் மறுவாழ்வுத் திட்டங்கள், நிதி உதவி போன்றவை வழங்கப்பட்டு வருகின்றன.
முன்னாள் படைவீரர் நல நிதியின் கீழ் ஆயுதப்படை கொடி நாள் நிதியிலிருந்து உதவிகள் வழங்கப்படுகின்றன.
குழந்தைகளுக்கு கல்வி மானியம், ஊனமுற்ற குழந்தைகள் மானியம், மகளின் திருமண நிதியுதவி , கணவரை இழந்த பெண்களுக்கு மறுமண நிதியுதவி, மருத்துவ சிகிச்சை மானியம், ஆதரவற்றோர் மானியம், தொழிற்கல்வி மானியம், அனைத்து நிலைகளிலும் ஓய்வூதியம் பெறாதவர்களுக்கு ஏ.எஃப்.எஃப்.டி நிதியிலிருந்து கடுமையான நோய்கள் மானியம் உள்ளிட்டவை வழங்கப்படுகின்றன.
மாற்றியமைக்கப்பட்ட ஸ்கூட்டர் மானியம், வீட்டுக் கடனுக்கான மானியம், பிரதமரின் கல்வி உதவித் தொகை திட்டம், மருத்துவப் / பல் மருத்துவக் கல்லூரிகளில் ராணுவ வீரர்களின் வாரிசுகளுக்கு மத்திய அரசின் சார்பில் இடங்கள் ஒதுக்கீடு, ரயில் பயண சலுகை அடையாள அட்டைகள், முன்னாள் படைவீரர்கள் பங்களிப்பு நலத் திட்டம், மீள்குடியேற்ற பொது இயக்குநரகத்தால்  செயல்படுத்தப்படும் பல்வேறு மீள்குடியேற்றத் திட்டங்கள் போன்ற சலுகைகளும் வழங்கப்படுகின்றன.
இத்தகவலை பாதுகாப்புத்துறை இணையமைச்சர் திரு அஜய் பட் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.ANU/SM/PKV/KPG
(Visitor Counter : 64